**ΕΝΟΤΗΤΑ 3 ΑΦΗΓΗΣΗ – ΠΕΡΙΓΡΑΦΗ**

**ΦΥΛΛΟ ΕΡΓΑΣΙΑΣ**

**ΟΜΑΔΑ 1**

1. **Διαβάστε το λαϊκό παραμύθι ‘’** **Το πιο γλυκό ψωμί’ ’στην ηλεκτρονική διεύθυνση:**

[http://ebooks.edu.gr/modules/ebook/show.php/DSGYM-A107/391/2582,10057/](http://ebooks.edu.gr/modules/ebook/show.php/DSGYM-A107/391/2582%2C10057/) ή από το βιβλίο ‘’Κείμενα Νεοελληνικής Λογοτεχνίας Α’ Γυμνασίου’’. Στη συνέχεια:

**α) Να συμπληρώσετε τον πίνακα που ακολουθεί με στοιχεία που θα αντλήσετε από το κείμενο.**

|  |  |
| --- | --- |
| **ΤΟΠΟΣ** |  |
| **ΧΡΟΝΟΣ**  |  |
| **ΠΡΟΣΩΠΑ**  |  |
| **ΚΑΤΑΣΤΑΣΗ ΕΝΑΡΞΗΣ ΑΦΗΓΗΣΗΣ** |  |
| **ΕΞΕΛΙΞΗ ΑΦΗΓΗΣΗΣ** |  |
| **ΤΕΛΙΚΗ ΕΚΒΑΣΗ ΑΦΗΓΗΣΗΣ** |  |

**β) Να ορίσετε το είδος της αφήγησης του κειμένου .**

**γ) Να απαντήσετε στις παρακάτω ερωτήσεις που αφορούν στο χρόνο της αφήγησης :**

* Ακολουθείται η χρονική σειρά στην αφήγηση των γεγονότων; Να εντοπίσετε τις συνδετικές λέξεις ή φράσεις με τις οποίες δηλώνεται χρονική σχέση .
* Ποιος είναι ο κυρίαρχος χρόνος των ρημάτων που χρησιμοποιούνται; Δώστε παραδείγματα.
1. **Στα κείμενα που ακολουθούν να προσδιορίσετε το γενικό τύπο τους (αφηγηματικό –περιγραφικό )καθώς και το ακριβές είδος τους (υπογραμμίστε τις χαρακτηριστικές λέξεις - φράσεις που αιτιολογούν την επιλογή σας και σχετίζονται με τη δομή και τη γλώσσα του κειμένου ) :**

**α)** Τις πρώτες πρωινές ώρες ξέσπασε μια μεγάλη πυρκαγιά σε βιοτεχνία πλαστικών στην περιοχή

 της Παραλίας. Οι κάτοικοι ειδοποίησαν αμέσως την Πυροσβεστική Υπηρεσία , η οποία ευτυχώς κατέφθασε χωρίς καθυστέρηση και ανέλαβε τα έργο της κατάσβεσης της φωτιάς. Αρχικά έγινε προσπάθεια να περιοριστεί η φωτιά στο φλεγόμενο κτήριο και να μην επεκταθεί στην παρακείμενη πολυκατοικία. Η προσπάθεια των πυροσβεστών ήταν ιδιαίτερα δύσκολη , εξαιτίας των εύφλεκτων υλικών που υπήρχαν στη βιοτεχνία. Οι κάτοικοι αγωνιούσαν για την ασφάλεια των νοικοκυριών τους. Στην πιο δύσκολη θέση όμως βρισκόταν ο ιδιοκτήτης της βιοτεχνίας , ο οποίος έβλεπε την περιουσία του να γίνεται στάχτη. Τελικά η φωτιά σβήστηκε , αφού κατέστρεψε ολοσχερώς τη βιοτεχνία.

**ΑΦΗΓΗΣΗ – ΠΕΡΙΓΡΑΦΗ:**

**ΕΙΔΟΣ:**

**ΘΕΜΑ- ΠΕΡΙΕΧΟΜΕΝΟ:**

**ΔΟΜΗ:**

**ΓΛΩΣΣΑ:**

 **β)** Τα δελφίνια είναι τυπικά θαλάσσια θηλαστικά με δόντια. Το σχήμα του σώματός τους είναι ιδιαίτερα υδροδυναμικό, έχει μεγάλη ταχύτητα και η ευκινησία που το διακρίνει στην κολύμβηση επαυξάνεται με το λείο και γυμνό από τρίχες δέρμα. Το κινητήριο όργανό τους είναι η ουρά , ενώ τα θωρακικά πτερύγια ελάχιστα προωθούν το δελφίνι, αλλά χρησιμεύουν ως πηδάλια για τις πλευρικές στροφές. Το υπόλοιπο σώμα , κεφάλι και κορμός παραμένει άκαμπτο. Τα δελφίνια χαρακτηρίζονται από περιέργεια και κυρίως από φιλική συμπάθεια και φιλικότητα για τον άνθρωπο.

**ΑΦΗΓΗΣΗ – ΠΕΡΙΓΡΑΦΗ:**

**ΕΙΔΟΣ:**

**ΘΕΜΑ- ΠΕΡΙΕΧΟΜΕΝΟ:**

**ΔΟΜΗ:**

**ΓΛΩΣΣΑ:**

 **γ)** Στη συγκεκριμένη φωτογραφία απεικονίζεται ένας άνθρωπος που κοιτάζει το είδωλό του στον καθρέφτη. Είναι ένας νέος, με καθαρό δέρμα , στρογγυλό πρόσωπο , φωτεινό βλέμμα και ελαφρώς μακριά μαλλιά . Η όψη του είναι σοβαρή , καμιά σύσπαση δεν ταράζει την ήρεμη εικόνα . Το φόντο είναι αχνό , σα να μην υπάρχει κάτι άλλο στο χώρο εκτός από τον άνθρωπο στον καθρέφτη. Τα μάτια είναι μεγάλα και δίνουν την αίσθηση ότι κυριαρχούν στην εικόνα . Μάτια γαλήνια αλλά εξεταστικά , που κοιτάζουν με στοχαστικό ύφος.

**ΑΦΗΓΗΣΗ ή ΠΕΡΙΓΡΑΦΗ:**

**ΕΙΔΟΣ:**

**ΘΕΜΑ- ΠΕΡΙΕΧΟΜΕΝΟ :**

**ΔΟΜΗ:**

**ΓΛΩΣΣΑ:**

1. **Να περιγράψετε ένα αγαπημένο σας πρόσωπο ή αντικείμενο ή ζώο προσέχοντας τη δομή και τη γλώσσα που θα χρησιμοποιήσετε στο κείμενό σας.**
2. **Σε μια επιστολή που θα στείλετε σε ένα φίλο σας να του αφηγηθείτε μια δραστηριότητα στη φύση στην οποία συμμετείχατε στα πλαίσια του περιβαλλοντικού προγράμματος που υλοποιείται στο σχολείο σας.**
3. **Να περιγράψετε ένα έργο τέχνης της επιλογής σας, ακολουθώντας τη δομή της περιγραφής που σας προτάθηκε στο πληροφοριακό φύλλο για την περιγραφή και την οργάνωση της περιγραφής έργου τέχνης. Αυτό θα μπορούσε να είναι:**
* **ένας πίνακας ζωγραφικής της Αναγέννησης .**
* **ένα άγαλμα αρχαϊκής ή κλασικής εποχής ή μια αγγειογραφία που θα το εντοπίσεις στο βιβλίο της Ιστορίας σου.**
1. **Να μελετήσετε το παρακάτω κείμενο:**

Η Πάτρα είναι η πρωτεύουσα του νομού Αχαΐας και της περιφέρειας Δυτικής Ελλάδας, ενώ αποτελεί και το μεγαλύτερο αστικό κέντρο και λιμένα της Πελοποννήσου . Η Πάτρα βρίσκεται στα βόρεια παράλια της Πελοποννήσου, στις δυτικές απολήξεις του Παναχαϊκού όρους και βρέχεται από τον Πατραϊκό κόλπο. Είναι μια πόλη που κρύβει μέσα της την επανάσταση, κάτι που διαφαίνεται τόσο στα μεγάλα, ιστορικά γεγονότα, όσο και στις μικρές, καθημερινές στιγμές. Θα μπορούσαμε να πούμε ότι κουβαλάει στην πλάτη της χαρακτηριστικά στοιχεία τεσσάρων χιλιετιών, τυλίγοντάς τα μ’ ένα πέπλο αρμονίας.

Σεργιανίζοντας στην πόλη των 168.034 κατοίκων, το ενδιαφέρον μας θα μείνει αμείωτο, όπου κι αν σταθούμε. Ξεκινώντας από τα σκαλιά της Αγ. Νικολάου που οδηγούν στο ψηλότερο σημείο του κέντρου, θα συναντήσουμε πολλά φοιτητικά στέκια, που ειδικά τους θερινούς μήνες σφύζουν από ζωή. Ανηφορίζοντας προς το Μεσαιωνικό Κάστρο, θα έχουμε την ευκαιρία να αγναντέψουμε όλη αυτή τη θέα του Ιονίου Πελάγους, που ξεδιπλώνεται μπροστά μας. Επιπλέον, η Πάτρα μάς εξιστορεί τη Ρωμαϊκή κυριαρχία μέσω των πολλών Ρωμαϊκών μνημείων, που στιγματίζουν όλη την πόλη, όπως το Ρωμαϊκό Ωδείο κ.α. Έπειτα, θα κατηφορίσουμε προς το κέντρο, περνώντας από τις διάφορες πλατείες. Ένας ακόμη σταθμός από τους πολλούς που οφείλουμε να κάνουμε είναι στην εκκλησία του Αγ. Ανδρέα για να θαυμάσουμε την αρχιτεκτονική υπεροχή του Ναού. Αφήνοντας τον Αγ. Ανδρέα, θα κατευθυνθούμε προς το ιστορικό κέντρο, όπου τα νεοκλασικά κτίρια και οι γρήγοροι ρυθμοί της πόλης συνθέτουν τη μοναδικότητα της Πάτρας. Το σήμα κατατεθέν του κέντρου είναι η πλ. Βασιλέως Γεωργίου Α’, με το Θέατρο Απόλλων, σχέδιο του Ερνέστο Τσίλλερ, και το Μέγαρο Λόγου και Τέχνης. Πρέπει να σημειωθεί ότι στη συγκεκριμένη πλατεία, με τα νεοκλασικά στολίδια, κορυφώνεται η μεγάλη παρέλαση του Πατρινού Καρναβαλιού, της σημαντικότερης εκδήλωσης της περιοχής. Η περιήγησή μας θα καταλήξει στον πέτρινο Φάρο, στην άκρη της Ιχθυόσκαλας και πιο συγκεκριμένα στον ειδικά διαμορφωμένο χώρο περιπάτου, απ’ όπου θα θαυμάσουμε ένα από τα ωραιότερα ηλιοβασιλέματα του Μεσογειακού Νότου. Αφού γεμίσουμε με πολύχρωμες σκέψεις από τη δύση του ηλίου, ετοιμαζόμαστε για τη βραδινή μας έξοδο. Η Πάτρα ξέρει πώς να διασκεδάζει και καλό θα ήταν να περιπλανηθούμε λίγο στα στενά για να βρούμε αυτό που ζητάμε.

 Η «Πύλη της Ελλάδας προς τη Δύση», όπως αποκαλείται , είναι ένας προορισμός που μπορεί να ικανοποιήσει και το πιο απαιτητικό επισκέπτη[. http://patra.livecity.gr/76347/h-patra](file:///C%3A%5CUsers%5Cuser%5CDownloads%5C.%20%20%20http%3A%5Cpatra.livecity.gr%5C76347%5Ch-patra) (διασκευή)

**Στη συνέχεια να συμπληρώσετε τον παρακάτω πίνακα γράφοντας τις παρατηρήσεις σας για :**

|  |  |
| --- | --- |
|  **Είδος περιγραφής** |  |
| **Περιεχόμενο περιγραφής** |  |
| **Τρόπος οργάνωσης της περιγραφής (δομή)** |  |
| **Υποκειμενική ή αντικειμενική περιγραφή; (αιτιολόγηση)** |  |
| **Προσδιορισμοί του χώρου** |  |
| **Επιλογή ρημάτων – χρόνοι** |  |
| **Χαρακτηριστικά επίθετα –ρόλος**  |  |

 **ΕΝΟΤΗΤΑ 3 ΑΦΗΓΗΣΗ – ΠΕΡΙΓΡΑΦΗ**

**ΦΥΛΛΟ ΕΡΓΑΣΙΑΣ**

1. **Διαβάστε το απόσπασμα από του βιβλίου της Αρχαίας Ιστορίας για τον Μ.Αλέξανδρο:**

Στα 336 π.Χ., μετά τη δολοφονία του Φιλίππου, ο πρωτότοκος γιος του Αλέξανδρος γίνεται βασιλιάς της Μακεδονίας σε ηλικία είκοσι ετών. Μόλις καταλαμβάνει το θρόνο της Μακεδονίας ο Αλέξανδρος, συγκαλεί ξανά το Συνέδριο της Κορίνθου. Ονομάζεται από αυτό «στρατηγός αυτοκράτορας» των Ελλήνων. Κατόπιν τακτοποιεί με ταχύτητα τις πολιτικές εκκρεμότητες στην Ελλάδα και απερίσπαστος αρχίζει να προετοιμάζει την εκστρατεία εναντίον της Περσίας. Από το 336 π.Χ. βασιλιάς της Περσίας ήταν ο Δαρείος ο Γ’ ο Κοδομανός, ικανός ηγέτης, ο οποίος προσπαθεί να αναδιοργανώσει το περσικό κράτος. Ο Αλέξανδρος, γνωρίζοντας τις δυσχέρειες του Δαρείου, επιταχύνει την εκστρατεία. Ξεκινά από την Πέλλα το 334 π.Χ. με μία μέτρια στρατιωτική δύναμη που δεν ξεπερνούσε τους 40.000 άνδρες. Διαβαίνει τον Ελλήσποντο και αντιμετωπίζει σε πρώτη φάση τους Πέρσες στον Γρανικό ποταμό (334 π.Χ.). Οι Πέρσες ηττώνται και ο Αλέξανδρος γίνεται κύριος της Μικράς Ασίας. Η δεύτερη σύγκρουση ανάμεσα στο στρατό του Αλέξανδρου και τους Πέρσες πραγματοποιείται στην πεδιάδα της Ισσού (333 π.Χ.). Οι Έλληνες νικούν και πάλι. Οι Πέρσες με τον ηττημένο Δαρείο υποχωρούν στα ενδότερα του κράτους τους και ο Αλέξανδρος, αφού καταλαμβάνει τη Φοινίκη, εισβάλλει στην Αίγυπτο. Εκεί ιδρύει την πρώτη από τις πόλεις, στις οποίες θα δώσει το όνομά του, την Αλεξάνδρεια. (Αρχαία Ιστορία, ΑΛΕΞΑΝΔΡΟΣ. Η ΚΑΤΑΚΤΗΣΗ ΤΗΣ ΑΝΑΤΟΛΗΣ

[http://ebooks.edu.gr/modules/ebook/show.php/DSGYM-A105/29/161,933/](http://ebooks.edu.gr/modules/ebook/show.php/DSGYM-A105/29/161%2C933/)

**α) Να συμπληρώσετε τον πίνακα που ακολουθεί με στοιχεία που θα αντλήσετε από το κείμενο.**

|  |  |
| --- | --- |
| **ΤΟΠΟΣ** |  |
| **ΧΡΟΝΟΣ**  |  |
| **ΠΡΟΣΩΠΑ**  |  |
| **ΚΑΤΑΣΤΑΣΗ ΕΝΑΡΞΗΣ ΑΦΗΓΗΣΗΣ** |  |
| **ΕΞΕΛΙΞΗ ΑΦΗΓΗΣΗΣ** |  |
| **ΤΕΛΙΚΗ ΕΚΒΑΣΗ ΑΦΗΓΗΣΗΣ** |  |

**β) Να ορίσετε το είδος της αφήγησης του κειμένου .**

**γ) ) Να απαντήσετε στις παρακάτω ερωτήσεις που αφορούν στο χρόνο της αφήγησης :**

* Ποιο είναι το χρονικό πλαίσιο εξέλιξης των γεγονότων; (παρόν- παρελθόν- μέλλον)
* Ποιος είναι ο κυρίαρχος χρόνος των ρημάτων που χρησιμοποιούνται; Δώστε παραδείγματα. Πώς αιτιολογείτε τη συγκεκριμένη επιλογή του αφηγητή ; Τι προσδίδει στο κείμενο;
* Ακολουθείται η χρονική σειρά στην αφήγηση των γεγονότων; Να εντοπίσετε τις συνδετικές λέξεις ή φράσεις με τις οποίες δηλώνεται χρονική σχέση .

**2. Στα κείμενα που ακολουθούν να προσδιορίσετε το γενικό τύπο τους (αφηγηματικό –περιγραφικό )καθώς και το ακριβές είδος τους (υπογραμμίστε τις χαρακτηριστικές λέξεις - φράσεις που αιτιολογούν την επιλογή σας** **και σχετίζονται με τη δομή και τη γλώσσα του κειμένου ) :**

 **α.** Είμαι Κωνσταντινουπολίτης την καταγωγήν, αλλά εγεννήθηκα στην Αλεξάνδρεια - σ' ένα σπίτι

της οδού Σερίφ· μικρός πολύ έφυγα, και αρκετό μέρος της παιδικής μου ηλικίας το πέρασα στην Αγγλία. Κατόπιν επισκέφθην την χώραν αυτήν μεγάλος, αλλά για μικρόν χρονικόν διάστημα.

Διέμεινα και στη Γαλλία. Στην εφηβικήν μου ηλικίαν κατοίκησα υπέρ τα δύο έτη στην Κωνσταντινούπολι. Στην Ελλάδα είναι πολλά χρόνια που δεν επήγα. Η τελευταία μου εργασία ήταν υπαλλήλου εις ένα κυβερνητικόν γραφείον εξαρτώμενον από το υπουργείον των Δημοσίων Έργων της Αιγύπτου. Ξέρω Αγγλικά, Γαλλικά και ολίγα Ιταλικά. **» Κωνσταντίνος Καβάφης**

**ΑΦΗΓΗΣΗ ή ΠΕΡΙΓΡΑΦΗ:**

**ΕΙΔΟΣ:**

**ΘΕΜΑ- ΠΕΡΙΕΧΟΜΕΝΟ:**

**ΔΟΜΗ:**

**ΓΛΩΣΣΑ:**

**β.** Το σχολείο μου ανέλαβε μια σημαντική πρωτοβουλία στα πλαίσια του περιβαλλοντικού προγράμματος που υλοποιείται τη φετινή σχολική χρονιά, τη δενδροφύτευση καμένης πλαγιάς κοντά στη μονή του Ομπλού. Ένα πρωινό βρεθήκαμε στο συγκεκριμένο χώρο, όπου επικρατούσε ένα σκηνικό καταστροφής , παντού μαυρίλα και θάνατος. Αμέσως πιάσαμε δουλειά . Κάποιοι αρχίσαμε να σκάβουμε λάκκους , άλλοι κουβαλούσαν τα μικρά δεντράκια . Μετά την προετοιμασία του εδάφους προχωρήσαμε στη δενδροφύτευση. Λίγο μετά το μεσημέρι η αποστολή μας ολοκληρώθηκε. Κατάκοποι αλλά χαρούμενοι επιστρέψαμε στα σπίτια μας. Φαντάζομαι τη νέα εικόνα της πλαγιάς μετά από καιρό: πνιγμένη στο πράσινο, και πάλι ζωντανή!!

**ΑΦΗΓΗΣΗ ή ΠΕΡΙΓΡΑΦΗ:**

**ΕΙΔΟΣ:**

**ΘΕΜΑ- ΠΕΡΙΕΧΟΜΕΝΟ:**

**ΔΟΜΗ:**

**ΓΛΩΣΣΑ :**

**γ.** Φέτος το καλοκαίρι ανακαλύψαμε μια υπέροχη παραλία στο νησί της Ζακύνθου. Βρίσκεται στη βόρεια πλευρά του νησιού, μακριά από τους θορυβώδεις τουριστικούς προορισμούς. . Είναι κρυμμένη πίσω από βράχους , σα να θέλει αν προστατευθεί από ανεπιθύμητους επισκέπτες. Πρόκειται για ένα μικρό κόλπο με καταγάλανα πεντακάθαρα νερά. Η παραλία είναι γεμάτη κατάλευκα μικρά βότσαλα . Λίγα αρμυρίκια προσφέρουν τον ευεργετικό ίσκιο τους στον επισκέπτη. Στην παραλία αυτή περάσαμε αξέχαστες στιγμές απολαμβάνοντας την ομορφιά και την απόλυτη ηρεμία της φύσης.

**ΑΦΗΓΗΣΗ ή ΠΕΡΙΓΡΑΦΗ:**

**ΕΙΔΟΣ:**

**ΘΕΜΑ- ΠΕΡΙΕΧΟΜΕΝΟ:**

**ΔΟΜΗ:**

**ΓΛΩΣΣΑ:**

**3. α) Να μελετήσετε το παρακάτω κείμενο:**

 Στον πίνακα του El Greco ‘’Ευαγγελισμός’’ απεικονίζεται ο Αρχάγγελος Γαβριήλ να κρατά ένα σκήπτρο, ενδεικτικό της εξουσίας του ως Αρχαγγέλου, κατά την παράδοση της Ανατολικής Εκκλησίας, και όχι έναν λευκό κρίνο (ο λευκός κρίνος ανήκει στην παράδοση της Δυτικής Εκκλησίας). Όσον αφορά την έκπληκτη στάση της Παναγίας και το στρογγυλό της πρόσωπο, οι μελετητές θεωρούν ότι ο Θεοτοκόπουλος έχει εμπνευστεί από τον Τισιανό.

Η σκηνή διαδραματίζεται σε ένα πλακόστρωτο δωμάτιο με τεράστιο άνοιγμα σε έναν συννεφιασμένο ουρανό. Μικροί άγγελοι πετούν στον ουρανό, ενώ το Άγιο Πνεύμα εμφανίζεται σαν λευκό περιστέρι μέσα σε χρυσό φως. Πίσω μια κόκκινη κουρτίνα έχει ανοίξει, για να φανεί ο ουρανός με τους αγγέλους.

Η Παναγία μελετά από ένα ανοιχτό βιβλίο και στρέφεται ξαφνιασμένη με την εμφάνιση του Αρχαγγέλου που πετά. Κυριαρχούν τα τρία βασικά χρώματα, το μπλε στο φόρεμα της Παναγίας, το κίτρινο στον Αρχάγγελο και το κόκκινο στην κουρτίνα. Τα υπόλοιπα χρώματα είναι καφέ και ουδέτερα.

Η πινελιά του καλλιτέχνη είναι γρήγορη και εμφανής και θα παίξει σημαντικό ρόλο στον καθορισμό του ύφους του στα ώριμα έργα του.

Εντύπωση προκαλεί η όλο χάρη κίνηση του Αρχαγγέλου, τα λεπτά και ευγενικά χαρακτηριστικά του, καθώς και τα δυνατά σκουρόχρωμα φτερά του, τα οποία ζωγραφίστηκαν με πολλή προσοχή.

Ο εσωτερικός και ο εξωτερικός χώρος συγχέονται. Ο Αρχάγγελος πατά πάνω σε σύννεφο, ενώ οπτικά είναι μέσα στο δωμάτιο. Οι μικροί άγγελοι, που βρίσκονται επίσης μέσα στα σύννεφα, απεικονίζονται μπροστά από την κουρτίνα. Μοιάζει σαν να έχει εισέλθει στο δωμάτιο ο ουρανός.

Το δωμάτιο είναι εντελώς λιτό. Εκτός από το έπιπλο όπου κάθεται και μελετά η Παναγία, το υπόλοιπο είναι κενό. Το πλακόστρωτο, με την προοπτική σμίκρυνσης, οδηγεί το μάτι στο κέντρο περίπου του πίνακα, που είναι και το σημείο φυγής.

Όλο το έργο, εκτός από το πλακόστρωτο, δείχνει να πάλλεται από κίνηση: οι πτυχώσεις των ρούχων, η κίνηση των σωμάτων, η κίνηση της κουρτίνας, το φτερούγισμα των μικρών αγγέλων και ο συννεφιασμένος ουρανός, ενοποιημένα με τις χαρακτηριστικές πινελιές του Γκρέκο, γεμίζουν με ανησυχία τη σκηνή.

Συνθετικά το έργο χωρίζεται σε δύο τρίγωνα: αριστερά η Παναγία με την κουρτίνα και δεξιά, ως αντεστραμμένο τρίγωνο, ο Γαβριήλ με τους μικρούς αγγέλους. Οριζόντια η σύνθεση διαχωρίζεται σε δύο μέρη: το επάνω και το κάτω, το ουράνιο και το γήινο.

<http://www.pi-schools.gr/lessons/aesthetics/eikastika/afises/index.php?id=20&v=2>

 **β)Στη συνέχεια να συμπληρώσετε τον παρακάτω πίνακα γράφοντας τις παρατηρήσεις σας για:**

|  |  |
| --- | --- |
| **Είδος περιγραφής** |  |
| **Θέμα** |  |
| **Πρόσωπα (Κεντρικό – δευτερεύοντα)** |  |
| **Χώρος** |  |
| **Χρώματα** |  |
| **Αισθητικές παρατηρήσεις** |  |
| **Συναισθήματα** |  |
| **Αξιολογική κρίση** |  |

 **4. Να περιγράψετε κι εσείς ένα έργο τέχνης της επιλογής σας. Αυτό θα μπορούσε να είναι:**

* **ένας πίνακας ζωγραφικής της Αναγέννησης .**
* **ένα άγαλμα αρχαϊκής ή κλασικής εποχής ή μια αγγειογραφία που θα το εντοπίσεις στο βιβλίο της Ιστορίας σου.**

**5. Να περιγράψετε ένα αγαπημένο σας πρόσωπο ή αντικείμενο ή ζώο προσέχοντας τη δομή και τη γλώσσα που θα χρησιμοποιήσετε στο κείμενό σας.**

**6. Σε μια επιστολή που θα στείλετε σε ένα φίλο σας να του αφηγηθείτε ένα περιπετειώδες ταξίδι που πραγματοποιήσατε με ην οικογένειά σας το καλοκαίρι που πέρασε.**